Diari Oficial de la Generalitat Valenciana


Sumari del DOGV 9005, del 26-01-2021 (2021/337)

RESOLUCIÓ de 13 de gener de 2021, del director general de Relacions amb les Corts, per la qual es publica el conveni marc de col·laboració entre la Universitat d'Alacant i la Ciutat de les Arts i les Ciències, SA, per al foment de la docència, la investigació i la cultura en general.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9005

Data del DOGV
:   26-01-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/337


Data del document
:   13-01-2021

Organisme emissor
:   Presidència de la Generalitat

Tipus de document
:   Resolució

RESOLUCIÓ de 13 de gener de 2021, del director general de Relacions amb les Corts, per la qual es publica el conveni marc de col·laboració entre la Universitat d'Alacant i la Ciutat de les Arts i les Ciències, SA, per al foment de la docència, la investigació i la cultura en general. [2021/337]  
La Universitat d'Alacant i la Ciutat de les Arts i les Ciències, SA, han subscrit, prèvia tramitació reglamentària, els dies 30 de novembre de 2020 i 1 de desembre de 2020, respectivament, el conveni marc de col·laboració per al foment de la docència, la investigació i la cultura en general, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 13 de gener de 2021 i número 21/2021, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
  
València, 13 de gener de 2021.- El director general de Relacions amb les Corts: Antonio Torres Salvador.  
  
  
Conveni marc de col·laboració entre la Universitat d'Alacant i la Ciutat de les Arts i les Ciències, SA, per al foment de la docència, investigació i la cultura en general  
  
Compareixen  
D'una part, Manuel Palomar Sanz, rector en funcions de la Universitat d'Alacant CIF O8346280-C (d'ara en avant Universitat), que actua en el seu nom i representació, en virtut de les atribucions que li confereixen els Estatuts de la Universitat, aprovats pel Decret 73/2004, de 7 de maig, del Consell de la Generalitat Valenciana.  
  
D'una altra part, Enrique Vidal Pérez, que actua en nom i representació de Ciutat de les Arts i de les Ciències, SA (d'ara en avant CACSA), com a director general, segons consta en escriptura atorgada a favor seu, el 2 d'octubre de 2015, davant del notari de València, Juan Bover Belenguer, número 1910 del seu protocol; entitat domiciliada a València, a l'avinguda del Professor López Piñero (Historiador de la Medicina), núm. 7 i amb NIF E61181330.  
Els compareixents es reconeixen la capacitat legal suficient per a formalitzar aquest conveni marc de col·laboració, i amb aquesta finalitat  
  
Exposen  
1. Que tots dos organismes tenen objectius i interessos comuns en els camps acadèmic, científic i cultural.  
2. Que CACSA, constituïda mitjançant el Decret 225/1991, de 9 de desembre, del Consell, és l'empresa encarregada de la promoció, l'organització i la gestió totes les activitats que requerisquen la preparació, construcció i posada en funcionament del projecte «Ciutat de les Arts i les Ciències», així com de la promoció, l'organització i la gestió de l'explotació de les activitats i serveis que per desenvolupar en els immobles i instal·lacions que la integren. El projecte gestionat per CACSA pretén cobrir les necessitats d'infraestructura, cultura, educació, formació i oci que puguen donar-se en la Comunitat Valenciana.  
3. Que les universitats són institucions cridades, per raó d'essència, finalitat i objectius, a establir els canals de comunicació que permeten l'intercanvi del coneixement científic i cultural, i entre els objectius del sistema universitari es troben impulsar la productivitat científica, la transferència de coneixement, el desenvolupament tecnològic i la innovació en totes les branques del saber i la col·laboració amb universitats i centres d'investigació.  
4. Que tant CACSA com la Universitat estan d'acord a establir una col·laboració en els camps d'interés comú, estrényer les seues relacions, unir esforços i consideren convenient acréixer la seua vinculació acadèmica, científica i tècnica, i establir per a això els instruments adequats.  
Per l'anteriorment exposat, les parts formalitzen aquest conveni marc de col·laboració (d'ara en avant, «el Conveni marc»), segons les següents  
  
Clàusules  
  
Primera. Objecte del conveni  
L'objecte d'aquest conveni marc és regular la col·laboració entre la Ciutat de les Arts i les Ciències, SA, i la Universitat d'Alacant, per al foment i intercanvi d'experiències en els camps de la docència, la investigació i la cultura en general, dins d'aquelles àrees en les quals ambdues tinguen interés manifest.  
  
Segona. Compromisos de les parts  
L'abast de la cooperació entre les parts s'estendrà principalment a les activitats següents:  
a) Col·laboració per a l'elaboració i execució conjunta de projectes en matèries d'interés comú, afavorint la participació en projectes i programes de recerca i desenvolupament.  
b) Intercanvi d'informació i assessorament recíproc en la gestió i l'execució de projectes en àrees d'interés mutu, incloent-hi la cooperació en programes de formació del personal investigador i tècnic, l'intercanvi de personal, així com l'assessorament mutu en qüestions relacionades amb l'activitat.  
c) Els béns, treballs i drets (per exemple, de propietat intel·lectual) aportats per una part en un projecte comú seran sempre de la seua propietat. La propietat de béns immobles o equips adquirits o construïts en el marc d'un projecte comú es determinarà, en cada cas, en un altre conveni específic.  
d) Qualssevol altres activitats que les parts consideren d'interés comú, dins de les seues competències respectives i del marc de col·laboració que constitueix aquest conveni marc.  
Cap de les parts podrà exigir altres contrapartides que no siguen les que es deriven d'aquest conveni.  
L'aplicació i execució d'aquest conveni no suposa obligacions econòmiques per a CACSA i en tot cas s'atendrà amb els mitjans personals i materials propis.  
  
Tercera. Execució del conveni marc  
Aquest conveni marc representa una declaració d'intencions de les parts per a impulsar i desenvolupar les activitats abans esmentades, sense que això implique compromisos de caràcter econòmic per a cap d'aquestes.  
No obstant això, quan es realitzen actuacions concretes derivades de les contingudes en aquest conveni marc, i que impliquen, o no, compromisos de caràcter econòmic s'hauran de formalitzar necessàriament mitjançant convenis específics de col·laboració (d'ara en avant, els convenis específics), en els quals s'hauran d'indicar, entre altres continguts, la definició de l'objecte que es persegueix, les obligacions i els drets de cada part, el cost econòmic, en el seu cas, els mitjans materials i humans que requerisca l'actuació, així mateix en les clàusules hauran de contindre aspectes relacionats amb la confidencialitat de la informació i dels resultats i amb la propietat intel·lectual, industrial i explotació dels resultats.  
  
Quarta. Difusió de la col·laboració  
Les entitats signants es comprometen a destacar la col·laboració en tots els mitjans que s'utilitzen, i a respectar en tot cas les directrius d'imatge externa que indiquen totes dues parts, així com els logotips, marques i altres elements distintius de cada part.  
Qualsevol forma de col·laboració conjunta realitzada en el marc d'aquest conveni haurà de reconéixer i fer constar la participació de les parts.  
Addicionalment, es comprometen a donar la màxima difusió possible de les activitats a través dels seus canals habituals i, especialment, a través d'internet o altres suports electrònics i la utilització d'enllaços en les pàgines de totes dues entitats.  
Una vegada subscrit el conveni, CACSA el publicarà en la seua pàgina web, segons determinen els articles 9.1.c i 10.2 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, en el termini de deu dies hàbils de la inscripció del conveni en el Registre de Convenis de la Generalitat, segons el que s'exigeix en l'article 12.2 i 3.4 del Decret 105/2017, de 28 de juliol, del Consell, que desenvolupa la Llei 2/2015, abans esmentada, i també en el DOGV d'acord amb el que s'estableix en l'article 20 del Decret 176/2014, de 10 d'octubre, de Consell, pel qual es regulen els convenis que subscriga la GV i el seu registre.  
  
Cinquena. Comissió de seguiment  
Es crearà, si és necessari, una comissió de seguiment de caràcter paritari, formada per un màxim de dos representants de cadascuna de les parts.  
En la designació de representants es procurarà la presència equilibrada d'homes i dones, en aplicació del que s'estableix en el II Pla d'igualtat d'homes i dones de la Generalitat, aprovat per l'Acord del Consell de 10 de març de 2017.  
Aquesta comissió tindrà entre les seues funcions canalitzar i supervisar les activitats que es realitzen fruit d'aquest conveni marc, vetlar pel bon desenvolupament d'aquest i resoldre els dubtes i controvèrsies que puguen sorgir en l'aplicació i la interpretació.  
En el que no s'estableix en aquest conveni marc, la comissió de seguiment es regirà pel que s'estableix per als òrgans col·legiats, en el capítol II del títol II de la Llei 30/199, de 26 de novembre, de règim jurídic de les administracions públiques i del procediment administratiu comú.  
A la comissió de seguiment, en el cas que es constituïsca, li correspondran, entre altres, les funcions següents:  
- Proposar possibilitats de col·laboració en temes d'interés comú.  
  
- Preparar altres convenis de col·laboració o programes d'execució d'aquest sobre matèries seleccionades, dins de les modalitats de col·laboració establides en la clàusula segona.  
- Realitzar el seguiment dels convenis específics que se subscriguen, així com aclarir i decidir tots dubtes que es puguen plantejar en la interpretació i l'execució.  
De les actes que estenga la comissió de seguiment s'ha de remetre una còpia a l'entitat Turisme València.  
  
Sisena. Vigència del conveni marc  
6.1. Aquest conveni marc entrarà en vigor el dia de la signatura, i tindrà una vigència de tres anys, prorrogables per anualitats fins a un màxim de tres. No obstant això, qualsevol de les parts podrà, en tot moment, fins i tot, en les eventuals pròrrogues, posar fi a aquests si formula una denúncia escrita davant les altres parts, amb una antelació mínima de dos mesos a la data en què s'haurà de donar per finalitzat.  
6.2. La finalització d'aquest conveni marc, qualsevol que siga la causa, suposarà automàticament i sense necessitat de cap formalitat, la finalització dels convenis específics que s'hagen subscrit a l'empara d'aquest, excepte quan en el conveni específic s'haja disposat expressament el contrari i, en aquest cas, el conveni específic continuarà vigent fins a la realització completa del seu objecte.  
  
Setena. Modificació  
Qualsevol la modificació de les condicions establides en aquest conveni haurà de ser acordada, abans de l'execució mitjançant una addenda a aquest, signada per les parts amb poder bastant per a representar-les i, d'acord amb l'article 12 del Decret 176/2014, de 10 d'octubre, del Consell pel qual es regulen els convenis que subscriga la Generalitat i el registre d'aquests, requerirà els mateixos tràmits que els establits per a la subscripció del conveni inicial.  
  
Huitena. Protecció de dades de caràcter personal  
Les parts s'obliguen a complir la normativa vigent relativa a la protecció de dades de caràcter personal, especialment amb la Llei orgànica 3/2018, de 5 de desembre, i també el Reglament (UE) 2016/679 del Parlament Europeu i del Consell, de 27 d'abril de 2013, i es comprometen a adoptar totes les mesures de seguretat exigides per aquesta normativa. En cap cas aquest conveni de col·laboració suposa una cessió o comunicació de dades de caràcter personal incloses en els fitxers respectius de cada part. En cas que per qualsevol causa haja de realitzar qualsevol de les parts una comunicació de dades de caràcter personal incloses en els seus fitxers, el cedent haurà de comptar amb el consentiment previ, exprés i inequívoc dels afectats per aquesta cessió, i informar-los del destinatari o de la finalitat de la comunicació.  
  
Novena. Causes de resolució  
Seran causes de resolució d'aquest conveni marc les següents:  
  
- L'acord exprés i escrit de les parts.  
- La impossibilitat sobrevinguda del compliment de les activitats descrites.  
- La resolució, instada per una de les parts davant l'incompliment de l'altra.  
- La denúncia formulada en els termes establits en la clàusula sisena.  
En cas de resolució anticipada del conveni marc, les parts quedaran obligades al compliment dels seus respectius compromisos fins a la data en què aquesta es produïsca.  
  
Desena. Naturalesa jurídica  
Aquest conveni marc té naturalesa administrativa i segons el que es disposa en l'article 4.1.c de la Llei 30/2007, de 30 d'octubre, de contractes del sector públic, queda fora de la regulació d'aquesta llei, els principis de la qual, no obstant això, s'aplicaran en la resolució de dubtes o llacunes que pogueren presentar-se.  
  
Onzena. Resolució de controvèrsies  
Les qüestions litigioses a què puga donar lloc la interpretació, la modificació, els efectes o la resolució d'aquest conveni marc hauran de resoldre's d'acord mutu o, si cal, mitjançant la comissió de seguiment establida en aquest. Si no fora possible aconseguir aquest acord, aquestes seran sotmeses a la jurisdicció contenciosa administrativa.  
  
  
Doztena. Recursos humans  
Quant al personal de totes dues institucions que participe en aquestes actuacions, en cap cas, es derivarà cap vincle jurídic ni relació laboral ni estatutària amb l'altra part, ni més compromisos que els estipulats en aquest conveni marc.  
  
I, en prova de conformitat, les parts signen el conveni marc de col·laboració.  
  
01.12.2020. Per la Ciutat de les Arts i de les Ciències, SA  
El director general: Enrique Vidal Pérez.  
  
30.11.2020. Per la Universitat d'Alacant  
El rector en funcions: Manuel Palomar Sanz.